### Resumé

Hedensted Kommune har henvendt sig til Vejle Kommune om at etablere en supercykelsti mellem Hedensted og Vejle. Der er allerede cykelinfrastruktur på hele strækningen ([adresse]), og opgaven består i at etablere afmærkning og vejvisning, så ruten får en tydelig identitet som supercykelsti. Forvaltningen foreslår, at Vejle Kommune indgår i samarbejdet, og samtidig arbejder for at etablere afmærkning på ruterne Vejle–Børkop (i samarbejde med Vejdirektoratet), Vejle–Egtved og Josephine Jessen (i samarbejde med Fredericia Kommune), så der synliggøres yderligere fire supercykelstier i kommunen.

### Sagsfremstilling

Forvaltningen er blevet kontaktet af Hedensted Kommune vedrørende etablering af en supercykelsti mellem Hedensted og Vejle. Hedensted Kommune er en del af Supercykelstisamarbejdet i [adresse] og har i den forbindelse fokus på at etablere supercykelstier. Der er allerede cykelinfrastruktur på hele strækningen Vejle-Hedensted ([adresse]), og det, der dermed er tale om, er, om ruten skal gives en visuel identitet som supercykelsti gennem etablering af afmærkning og vejvisning.

En supercykelsti kendetegnes ved ensartet og tydelig rutevejledning, så det er nemt og intuitivt for cyklister at finde vej. Supercykelstilogoet (L46 - hvidt C på orange cirkel, se evt. vedlagt foto) er godkendt som vejafmærkning og anvendes sammen med rutenummer og rutenavn. Logo og skilte benyttes på tværs af kommuner for at skabe en sammenhængende og genkendelig oplevelse.

I [adresse] Visionstillæg til mobilitetsplanen er det beskrevet, at cyklen skal være et nemt og trygt mobilitetsvalg i hverdagen. Det er samtidig et mål, at der etableres supercykelstier mellem Vejle og udvalgte centerbyer, samt hovedcykelruter til nabokommunernes hovedbyer. Ruten til Hedensted fremhæves som en vigtig pendlerrute.

På denne baggrund vurderer forvaltningen, at det er helt i tråd med [adresse] visioner at indgå i et samarbejde med Hedensted Kommune om etablering af afmærkning og vejvisning på ruten Vejle–Hedensted. Da der også allerede er etableret cykelinfrastruktur på ruterne Vejle–Børkop, Vejle–Egtved og Josephine Jessen (på [adresse] strækning), vil det ligeledes give god mening at etablere afmærkning og vejvisning her, så ruterne får en tydelig identitet som supercykelstier. På Børkop-ruten ligger en del af strækningen på statsvej, og her vil det være nødvendigt, at Vejle Kommune inddrager Vejdirektoratet i samarbejdet. For ruten til Fredericia vil det tilsvarende være nødvendigt at indgå i et samarbejde med Fredericia Kommune for at sikre en samlet løsning på tværs af kommunegrænsen.

I forbindelse med etablering af supercykelstierne foreslås det desuden, at der kigges på mulighederne for at etablere servicestationer med basisværktøj til mindre cykelreparationer, cykelpumper samt cykellæn i signalregulerede kryds. Dermed kan serviceniveauet for cyklister øges, og ruterne fremstå som et mere attraktivt alternativ til bilen.

Dermed kan Vejle Kommune i samarbejde med nabokommunerne synliggøre yderligere fire supercykelstiruter. Etablering af afmærkning, vejvisning og service- og komforttiltag kræver ingen større anlægsarbejder, men giver cykelruterne en tydelig identitet og gør det mere attraktivt at pendle på cykel.

Til opgaven foreslås det at disponere 300.000 kr. inden for mindre anlægspuljen til etablering af afmærkning, vejvisning samt de nævnte servicetiltag. Midlerne disponeres inden for den samlede ramme, og der arbejdes ud fra princippet om at nå så langt som muligt for dette beløb.

Vedlagt sagen findes oversigtskort med de udpegede supercykelstier i Vejle Kommune (fra Grønt Visionstillæg til mobilitetsplanen), samt et bilag med visning af supercykelstilogoet samt eksempler på fodhviler og servicestation.

### Økonomi

Udgiften afholdes indenfor den eksisterende anlægsbevilling og rådighedsbudget til Mindre Anlæg 2025-2026.

### Klima og resiliensvurdering

Etablering af supercykelstier gennem afmærkning og vejvisning, samt evt. service- og komfortelementer understøtter den grønne omstilling ved at gøre cyklen til et mere attraktivt og tydeligt valg for pendlere. Dette kan bidrage til at reducere biltrafikken og dermed mindske CO2-udledningen.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** Vejle Kommune indgår i samarbejde med Hedensted Kommune om etablering af afmærkning og vejvisning på supercykelstien Vejle–Hedensted,

**at** der rettes henvendelse til Fredericia Kommune med henblik på samarbejde om etablering af afmærkning og vejvisning på ruten Vejle–Fredericia,

**at** der rettes henvendelse til Vejdirektoratet med henblik på samarbejde om etablering af afmærkning og vejvisning på ruten Vejle–Børkop,

**at** der arbejdes for at etablere afmærkning og vejvisning på ruten Vejle–Egtved og

**at** der i forbindelse med etablering af ovennævnte supercykelstier kigges på mulighederne for etablering af servicestationer, cykelpumper og cykellæn på udvalgte steder.

### Beslutning

Camilla Mogensen, Laurits Laursen, Ragnar Bach, Hjalte Mortensen og Karina Koch stemte for at godkende 1.at og 5.at.

Jano Andreasen stemte for alle at'terne.

Således blev 1.at og 5.at godkendt.

Bent Mogensen var fraværende.